Dôvodová  správa
k privatizácii časti podniku

HYDROCONSULT BRATISLAVA, štátny podnik so sídlom v Bratislave, Exnárova 59
             
Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii časti podniku HYDROCONSULT BRATISLAVA, štátny podnik so  sídlom v Bratislave, Exnárova 59 priamym predajom  časti  majetku  podniku spoločnosti   Terraprojekt a.s., Podunajská 24, 821 06 Bratislava.
1.	Vymedzenie privatizovaného majetku
Podnik HYDROCONSULT BRATISLAVA, štátny podnik je zapísaný v Obchodnom registri Okresného súdu Bratislava I, vložka číslo 33/B. 
Predmetný štátny podnik bol zaradený do druhej vlny privatizácie.
Základný privatizačný projekt podniku HYDROCONSULT BRATISLAVA, štátny podnik bol zakladateľom š.p. Ministerstvom pôdohospodárstva SR predložený na MSPNM SR dňa 18.4.2001. Informácia o predložení privatizačného projektu bola v zmysle § 10 ods. 7 zákona č. 92/1991 Zb. v znení neskorších predpisov zverejnená dňa 20.4.2001 v dennej tlači. 
Do privatizácie podľa privatizačného projektu vstupuje časť majetku podniku. Privatizovaný majetok je územne rozložený :
-	v Bratislave a Komárne, kde sa nachádzajú prevádzkové  budovy a to na pozemkoch o celkovej výmere 4 418 m^2  zastavanej plochy (v Bratislave bez pozemkov),
-	v Modre,  kde  sa  nachádzajú rekreačné chaty Čajka a Volavka  s pozemkami o výmere 121 m^2 zastavanej plochy,
-	v Mlynkoch,  kde  sa  nachádza rekreačné zariadenie s pozemkom o výmere 2 297 m^2 zastavanej plochy, 
-	v Senci,  kde  sa  nachádza rekreačná chata s pozemkom o výmere 451 m^2 zastavanej plochy.
Okrem hospodárskych stredísk, ktoré sú umiestnené na území Slovenskej republiky, podnik má i organizačnú zložku v  Břeclavy, Ružičková 5 v Českej republike, ktorá nevstupuje do privatizácie na základe toho, že platné právne predpisy neumožňujú privatizovať nehnuteľný majetok na území Českej republiky.
Hlavný predmet činnosti podniku je vykonávanie komplexných projektových, inžinierskych a konzultačných prác v oblasti vodného hospodárstva a ochrany životného prostredia a s nimi spojené výskumné a prieskumné práce.
    Ekonomická charakteristika časti podniku HYDROCONSULT BRATISLAVA, štátny podnik:

| 1999 | 2000 | k 31.3.2001
Počet pracovníkov | 113 | 98 | 96
Výkony a mimoriadne  výnosy  (tis.  Sk) | 50 229 | 55 940 | 8 376
Náklady                             (tis. Sk) | 65 768 | 58 979 | 8 270
Zisk – strata                                (tis. Sk) | -15 539 | -3 039 | 106
Miera odpísania ZP                        (%) | 72,32 | 76,44 | 76,57

Údaje o rozsahu a  štruktúre časti majetku  podniku HYDROCONSULT BRATISLAVA, štátny podnik k dátumu spracovania  privatizačného projektu, t.j. k 31.3.2001 ( v tis. Sk) :

Aktíva celkom | 37 094
Stále aktíva | 10 173
- nehmotný investičný majetok | 393
- pozemky | 1 366
- budovy a stavby | 7 184
- stroje a zariadenia | 751
- iný hmotný investičný majetok | 79
- finančné investície | 400
Obežné aktíva | 26 913
- zásoby | 5 801
- pohľadávky | 12 968
- finančný majetok | 8 144
Ostatné aktíva a prechodné  účty aktív | 8
Privatizované záväzky celkom | 12 385
- Bankové úvery | 0
- Ostatné záväzky a dlhy | 9 900
- Rezervy | 0
- Ostatné pasíva | 2 485

Vlastné imanie určené
k prechodu na FNM SR

24 709

Pre stanovenie trhovej hodnoty  časti podniku HYDROCONSULT Bratislava, štátny podnik vypracovala znalecká organizácia AJPO, spol. s r.o., Hlavná ul. 997/74, Stupava znalecký posudok č. 07/2001 ku dňu 31.3.2001. Ohodnotenie časti podniku vykonané v  tomto znaleckom posudku vykazuje tieto výsledky :

substančná hodnota  :          35 015 tis. Sk
podnikateľská hodnota :       20 044 tis. Sk
           stredná hodnota:                   27 530 tis. Sk

Za trhovú hodnotu časti podniku HYDROCONSULT Bratislava, štátny podnik doporučuje znalecká organizácia strednú hodnotu vo výške :
27 530 tis. Sk
2. Návrhy privatizačných projektov a podnetov vypracovaných na časť podniku   HYDROCONSULT Bratislava,  štátny podnik               
Základný privatizačný projekt časti podniku bol vypracovaný vedením štátneho podniku  v spolupráci s Výskumným ústavom ekonomiky poľnohospodárstva a potravinárstva Bratislava, Trenčianska 55 a predložený na MSPNM SR dňa 18.4.2001.Tento privatizačný projekt navrhoval privatizovať časť majetku podniku v jednej výstupnej jednotke vo verejnej obchodnej súťaži.
Komisia pre posudzovanie vypracovaných návrhov privatizačných projektov MSPNM SR   na  svojom  rokovaní   dňa   6.8.2001  na   základe  diskusie  a po  hlasovaní odporučila 

privatizovať časť podniku HYDROCONSULT Bratislava, štátny podnik v jednom výstupe – priamym predajom záujemcovi, ktorý bude vybraný výberovou komisiou na MSPNM SR. Pri odporúčaní uvedeného spôsobu privatizácie pracovná komisia vychádzala zo stanoviska zakladateľa štátneho podniku k  privatizačnému projektu, č. 2834/2001-420/150 zo dňa 11.4.2001, v  ktorom Ministerstvo pôdohospodárstva SR odporučilo MSPNM SR, ako jednu z alternatív, zmeniť metódu privatizácie uvedeného štátneho podniku z verejnej obchodnej súťaže na priamy predaj, na základe závažnosti predložených podnetov na spôsob privatizácie vo vzťahu k osobitným podmienkam a  kritériám, ktoré musí nový nadobúdateľ na základe požiadaviek zakladateľa štátneho podniku splniť (predmetné stanovisko zakladateľa prikladáme v prílohách k tomuto materiálu).
Pracovná komisia MSPNM SR pri odporúčaní  zmeny spôsobu privatizácie z verejnej obchodnej súťaže na priamy predaj vychádzala aj zo skutočnosti, že týmto spôsobom bude dosiahnuté urýchlenie privatizácie podniku. Priamy predaj za predpokladu uskutočnenia výberového konania je tiež súťažná metóda privatizácie, pričom príprava a vyhlásenie verejnej obchodnej súťaže na FNM SR trvá podstatne dlhšie ako výberové konanie na MSPNM SR. Podnety na privatizáciu podniku HYDROCONSULT Bratislava, štátny podnik, ktoré boli evidované na MSPNM SR, podali pritom záujemci, ktorí sa zaoberajú aj špeciálnymi činnosťami privatizovaného podniku, čo dávalo predpoklad na splnenie osobitných podmienok a kritérií privatizácie podniku zo strany týchto záujemcov.
V zmysle záverov komisie prepracoval spracovateľ základný privatizačný projekt. Prepracovaný projekt časti podniku bol na MSPNM SR predložený dňa 3.9.2001. Projekt navrhuje privatizovať časť majetku predmetného podniku  v jednom výstupe priamym predajom záujemcovi, ktorý bude vybraný vo výberovom konaní.
Protimonopolný  úrad SR vo svojom pôvodnom stanovisku k privatizačnému projektu podniku HYDROCONSULT Bratislava, štátny podnik zo dňa 28.5.2001 z pohľadu zákona o ochrane hospodárskej súťaže nemal pripomienky k privatizácii časti podniku metódou predaja vo verejnej obchodnej súťaži. Listom zo dňa 28.11.2001 požiadalo MSPNM SR Protimonopolný  úrad SR o vyjadrenie k  zmene spôsobu privatizácie čast podniku, ktorý odporučila a odôvodnila komisia MSPNM SR. Protimonopolný úrad SR listom zo dňa 31.1.2002 oznámil MSPNM SR, že  nemá pripomienky k privatizácii podniku priamym predajom záujemcovi, ktorý bude vybratý vo výberovom konaní vzhľadom na skutočnosť, že spoločnosť sa zaoberá špecifickými činnosťami v sektore vodného hospodárstva, čo vyžaduje splnenie osobitných podmienok a kritérií pri privatizácii podniku.
Ministerstvo eviduje nasledovné podnety na privatizáciu časti podniku HYDROCONSULT Bratislava, štátny podnik:

1.	HYCOPROJEKT, a.s. Bratislava, Radlinského 37
 Predložený dňa : 27.4.2001, predseda predstavenstva  Ing. Július Kelečényi
2.	MANAG PRODUKT, s.r.o., Nevädzová 5, Bratislava
 Predložený dňa : 19.11.1996, Ing. Miroslav Chajmovský  
3.	VODOTIKA, a.s. Bratislava, Černyševského 26
 Predložený : 16.8.2001, konateľ Ing. Miloš Kedrovič
4.	 MVDr. Milan Šidlík, Špačinská cesta 23, Trnava
	Predložený : 19.10.2001
5.	Terraprojekt, a.s. Bratislava, Podunajská 24
 Predložený : 28.8.2001, predseda predstavenstva a riaditeľ Ing. Pavol Kusý, CSc.

3.    Postup posudzovania privatizačného projektu a výberu nadobúdateľa privatizovaného  podniku
Základný privatizačný projekt podniku HYDROCONSULT Bratislava, štátny podnik bol po posúdení odbornými útvarmi MSPNM SR prerokovaný v  pracovnej komisii dňa 6.8.2001. Vzhľadom na zmenu spôsobu privatizácie podniku, ktorú prijala pracovná komisia MSPNM SR,  bolo potrebné privatizačný projekt podniku prepracovať v dotknutých častiach, vyhotoviť znalecký posudok na trhové ohodnotenie privatizovaného majetku, ktorý sa pri priamych predajoch vyžaduje a tiež upresniť zo strany zakladateľa š.p. podmienky predaja a  kritériá výberového konania.  Následne po splnení týchto požiadaviek pristúpilo MSPNM SR k príprave výberového konania pre výber nadobúdateľa privatizovaného majetku časti podniku priamym predajom.
Ministerstvo listom zo dňa 29.11.2001 písomne oslovilo všetkých 5 známych záujemcov o  privatizovaný majetok so žiadosťou o doplnenie podnetov pre potreby výberového konania, s termínom predloženia ponúk do 16.1.2002. Ponuku do výberového konania predložili traja záujemcovia, a to: HYCOPROJEKT, a.s. Bratislava, Radlinského 37, VODOTIKA, a.s. Bratislava, Černyševského 26 a Terraprojekt, a.s. Bratislava, Podunajská 24.
Komisia MSPNM SR pre výber nadobúdateľa  privatizovaného majetku priamym predajom, zriadená ministerkou pre správu a privatizáciu národného majetku, posúdila predložené  návrhy dňa 31.1.2002 a odporučila spoločnosť Terraprojekt a.s., Podunajská 24, Bratislava ako nového nadobúdateľa  časti predmetného podniku. Pri svojom odporúčaní komisia vychádzala zo skutočnosti, že spoločnosť Terraprojekt a.s., Bratislava predložila najlepšiu ponuku z hľadiska výšky kúpnej ceny, podnikateľského zámeru i zabezpečenia rozvoja privatizovanej časti podniku v budúcom období.
Návrh na vydanie rozhodnutia o privatizácii časti podniku HYDROCONSULT Bratislava, štátny podnik bol prerokovaný v Porade ekonomických ministrov vlády SR dňa 11.2.2002 a PEM odporučila tento návrh vláde SR na schválenie. Vláda SR na svojom rokovaní dňa 9.5.2002 prerokovala predmetný návrh, nesúhlasila však s ním. Ministerke pre správu a privatizáciu národného majetku SR bolo odporučené uskutočniť nové výberové konanie na výber  nadobúdateľa majetku časti podniku HYDROCONSULT Bratislava, š.p..
MSPNM SR listom zo dňa 23.5.2002 opätovne oslovilo všetkých známych záujemcov o privatizovaný majetok so žiadosťou o predloženie ich ponúk do nového výberového konania, s termínom do 14.6.2002. Ponuku do výberového konania predložili dvaja záujemcovia, a to:
       1.  HYCOPROJEKT, akciová spoločnosť, Radlinského 37, Bratislava
       2. Terraprojekt, a.s., Podunajská 24, Bratislava.
Záujemca – spoločnosť HYCOPROJEKT, akciová spoločnosť, Radlinského 37, Bratislava ponúkol za nadobudnutie časti podniku kúpnu cenu vo výške 8 000 000,- Sk. Zároveň  sa  spoločnosť  zaviazala  zabezpečiť  investície do vybavenosti podniku vo výške 12 000 000,- Sk. Ako finančné krytie svojej ponuky predložil zmluvu o budúcej zmluve uzatvorenú s Bank & Guaranty Company of the Atlantic, Inc., Oregon, USA zo dňa 25.1.2002 na poskytnutie úveru vo výške 20 000 000,- Sk. Podnikateľský zámer sa opiera predovšetkým o odborné kvality pracovníkov HYDROCONSULTU Bratislava, ich ďalšie rozširovanie, schopnosť ponúknuť odberateľom komplexné služby v oblasti inžinierskej, projektovej a konzultačnej činnosti týkajúcej sa hydroenergetických, hydrotechnických, zdravotno-inžinierskych, ekologických a pozemných stavieb. Spoločnosť bola založená v roku 1996 zamestnancami štátneho podniku HYDROCONSULT Bratislava za účelom privatizácie predmetného podniku a zatiaľ nevykonávala podnikateľskú činnosť. Spoločnosť HYCOPROJEKT, a.s. Bratislava splnila všetky podmienky výberového konania, avšak vzhľadom na výšku navrhovanej kúpnej ceny, ktorá bola podstatne nižšia ako ponuka ďalšieho záujemcu, nebola odporučená za budúceho nadobúdateľa časti podniku.
 Záujemca – spoločnosť Terraprojekt a.s., Podunajská 24, Bratislava ponúkla za nadobudnutie časti podniku kúpnu cenu vo výške 30 000 000,- Sk. Finančné krytie kúpnej ceny má spoločnosť zabezpečené formou prísľubu financovania od Creditanstalt AG, LD Tirol, Innsbruck, na poskytnutie investičného úveru vo výške 1 000 000,- EUR, ktorý pokrýva kúpnu cenu aj prípadné nové investície do privatizovaného podniku. Spoločnosť predložila svoj stručný profil a podnikateľský zámer veľmi dobre prepracovaný na prevádzkovanie podniku, zabezpečujúci ďalší rozvoj podnikateľských činností a privatizovanej časti podniku všeobecne. Spoločnosť Terraprojekt a.s. Bratislava (TPT, a.s.) je nezávislá inžinierska a projektová organizácia, založená v r. 1995. Svoju činnosť zameriava na inžinierske, dopravné, pozemné a vodohospodárske stavby, o čom predložila veľmi podrobné a  rozsiahle referencie. Akcionárom TPT, a.s. je aj ILF Consulting Engineers s hlavnými sídlami v Insbrucku a Mníchove a prostredníctvom tohto partnerstva sa spoločnosť uplatnila aj na zahraničných trhoch (ČR, krajiny EÚ, USA), kde realizuje časť vlastných projekčných kapacít. Spoločnosť má zámer rozšíriť svoje aktivity do perspektívnych oblastí, v ktorých zatiaľ pociťuje nedostatok vlastných odborných kapacít a ktoré sú k dispozícii v podniku HYDROCONSULT Bratislava s tým, že očakáva synergický efekt ďalšieho rozvoja oboch firiem založený na prepojení odborných kapacít. Dovybavením privatizovanej časti podniku najnovšími technológiami a prepojením informačných systémov na vlastné projektové centrá v zahraniční bude možné pri súčasnom stave a odbornej úrovni  pracovníkov podniku zvýšiť jeho efektívnosť, výkonnosť a úroveň. Spoločnosť Terraprojekt a.s. Bratislava splnila všetky podmienky výberového konania a predložila najlepšiu ponuku z hľadiska výšky kúpnej ceny, podnikateľského zámeru i zabezpečenia rozvoja privatizovanej časti podniku v budúcom období.

 
Z Á V E R :

Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii časti podniku HYDROCONSULT BRATISLAVA, štátny podnik  priamym predajom  spoločnosti Terraprojekt a.s., Podunajská 24, Bratislava.